李成昌

李成昌係香港男藝人，1979年第八期無綫電視藝員訓練班畢業之後入咗無綫電視做演員，而家都兼任無綫藝員訓練班導師。當年因為拍《香港81》出咗名，亞視同港視都搵過佢過檔，但佢話無諗過離開。

生平
李成昌祖籍廣東省英德市，早年喺九龍黃大仙東頭村23座長大，阿爸係永安銀行職員。李成昌曾經喺中華基督教會基聖學校、九龍城嘉林邊道中西英文書院、九龍亞皆老街已結束辦學嘅香港大同中學讀書，又曾就讀珠海書院，成績中規中矩。中五畢業後就投考香港話劇團，但考唔到，就去永安銀行工作。佢做過銀行兩年，之後喺1978年報讀第八期無綫電視藝員訓練班。後來跟過馮淬帆學做編導。

李成昌1979年出道無耐即獲曾勵珍賞識，加入長壽處境喜劇《香港八一》至《香港八六》系列，飾演性格樸實嘅內地新移民青年任百康，因為喺黃金時間播放長達五年，李成昌漸漸畀觀眾認識。《香港八一》至《香港八六》系列喺1986年完結後，李成昌開始喺其他無綫劇集中演出，飾演嘅角色轉為犯罪黑手、精明陰險、幕後軍師之類。到咗後期隨住臉型漸漸變闊，佢開始飾演一些滑稽可笑嘅諧趣角色，較多樣化。李成昌曾演出唔少角色，包括：《秀才遇著兵》嘅么大平、《我的野蠻奶奶》嘅關勝、《溏心風暴》嘅常在德、《秀才愛上兵》嘅麥帥、《溏心風暴之家好月圓》嘅麥友恭、《巾幗梟雄》嘅彭鏗、《回到三國》嘅奸詐小人韓良、《怒火街頭2》嘅無良僱主巫展商、《巴不得媽媽...》嘅莊謹修、《幸福摩天輪》中愛妹情深嘅何英龍等等。

李成昌接受訪問時指亞洲電視同香港電視網絡都有搵佢跳槽，但佢從未諗過離開。2012年，李成昌喺《萬千星輝頒獎典禮2012》獲頒發「傑出演員大獎」，肯定同嘉許佢喺演藝圈中嘅貢獻同付出。近年兼任無綫藝員訓練班導師。

屋企 
李成昌住喺鑽石山，1986年同做銀行主任嘅老婆拍拖，之後喺1993年結婚。二人育有一女，喺2006年出世。

演出
 2005年：秀才遇著兵 飾 幺大平
 2007年：溏心風暴 飾 常在德
 2008年：秀才愛上兵 飾 麥帥
 2008年：溏心風暴之家好月圓 飾 麥友恭
 2009年：巾幗梟雄 飾 彭鏗

無綫電視男藝員
香港甘草男演員
成昌